আবারও হোঁচট ম্যানইউর, আর্সেনালের বড় জয় :: BanglaNews24.com mobile
আবারও হোঁচট ম্যানইউর, আর্সেনালের বড় জয়
গোলের পর আর্সেনাল খেলোয়াড়ের উল্লাস: ছব-সংগৃহীত
কযেক বছর আগের প্রতাপশালী সেই ম্যানচেস্টার ইউনাইটেড যেন এখন নিজেদেরই ছায়া। ইংলিশ প্রিমিয়ার লিগে একের পর এক ধাক্কা খাওয়া রেড ডেভিলরা এবার হোঁচট খেয়েছে ইউরোপা লিগে নেদারল্যান্ডের এজে আলকামারের মতো দুর্বল দলের বিপক্ষে। বলতে গেলে ডাচ ক্লাবটি গোল খাইয়েছে ওলে গানার সুলশারের শিষ্যদের। অবশ্য ইউনাইটেডের সৌভাগ্য যে শেষ পর্যন্ত গোলশূন্য ড্র নিয়ে মাঠ ছাড়তে পেরেছে।
দুই দলের এটিই ছিল প্র্রথম সাক্ষাৎ। সেই প্রথম সাক্ষাতেই রেড ডেভিলদের জয় বঞ্চিত রাখলো ডাচ ক্লাবটি। আলকামারের মাঠ কিওচেরা স্টেডিয়ামে শুরু থেকে ঢিলেঢালা শুরু করে পল পগবাবিহীন ম্যানইউ। সুযোগটা নিয়ে নেয় স্বাগতিকরা। একের পর এক আক্রমণে ইউনাইটেডের রক্ষণভাগে ভয় ধরিয়ে দেয় তারা।
১৫ মিনিটে দুর্দান্ত সেভে ইউনাইটেডকে রক্ষা করেন গোলরক্ষক ডেভিড ডি গিয়া। ৩০ মিনিটে অবশ্য এগিয়ে যেতে পারতো সুলশারের দল। কিন্তু সুযোগ কাজে লাগাতে পারেননি গ্রিনউড। ৭১ মিনিটে আরেকবার ডি গিয়ার পরীক্ষা নেয় আলকামার। তবে শেষ পযর্ন্ত গোলরক্ষকরা তাদের গোলপোস্ট অক্ষত রাখতে পারায় গোলশূন্য ড্র নিয়ে মাঠ ছাড়ে দু’দল।
ইউরোপা লিগের আরেক ম্যাচে বড় জয় পেয়েছে ইংলিশ প্রিমিয়ার লিগের ক্লাব আর্সেনাল। ঘরের মাঠ এমিরেটস স্টেডিয়ামে গানাররা গাব্রিয়েল মার্তিনেল্লির জোড়া গোলে বেলজিয়ামের ক্লাব স্ট্যান্ডার্ড লিগেকে ৪-০ গোলে উড়িয়ে দিয়েছে।
১৩ ও ১৬ মিনিটে জোড়া গোল করে আর্সেনালকে এগিয়ে দেন মার্তিনেল্লি। ২২ মিনিটে গানারদের তৃতীয় গোল এনে দেন জো উইলোক। ৫৭ মিনিটে স্ট্যান্ডার্ডের জালে শেষ বলটি জড়িয়ে দেন দানি কাবেয়োস।
বাংলাদেশ সময়: ১০৩৫ ঘণ্টা, অক্টোবর ০৪, ২০১৯